Regering se aalmoes hou Grens staande | Netwerk24
Deur Simnikiwe Xabanisa 17 November 2019 00:00
Bronne na aan die unie het bevestig dat Bulelwa Tunyiswa, die LUR vir sport in die Oos-Kaap, Vrydag met Mark Alexander, president van die Suid-Afrikaanse Rugbyunie (Saru), Monde Tabata, ’n lid van SA Rugby se uitvoerende bestuur, en Tim Dlulane, Grens se bedryfsbestuurder, in Kaapstad sal vergader om die tweede reddingsboei vas te knoop.
Die bedrag kan glo meer beloop as die R4,2 miljoen wat die unie vanjaar in April ontvang het. Die verhoging sal die unie in staat stel om opwarmwedstryde te reël en om die afrigters te vergoed.
Maar daar heers ongelukkigheid by die klubs – wat Grens basies besit – oor die samestelling van die afvaardiging.
Die insluiting van Dlulane, ’n voormalige Springbok- en Blou Bul-flank, word bevraagteken.
Dlulane, wat vroeër vanjaar Oos-Londen toe verhuis het as ’n eiendomsontwikkelaar, is sowat vyf maande gelede by Grens aangestel. Plaaslik word gevra wie hom aangestel het en hoe dit gebeur het, aangesien hy nie een van die Grens-beamptes is wat hul poste weens besnoeiing verloor het nie.
Een van dié beamptes het die saak glo reeds na die Kommissie vir Versoening, Bemiddeling en Arbitrasie en die arbeidshof verwys.
Volgens Grens se administrateur, Basil Haddad, is Dlulane deur Saru vir ’n tydperk van vier maande aangestel. Sy kontrak het glo reeds verstryk, hoewel hy nog vergaderings bywoon.
Meer oor: Bulldogs | Grens Rugby | Bulelwa Tunyiswa